ઓશીકું બનાવવામાં સિલ્ક, વેલ્વેટ, પોલિએસ્ટર, લેસ વગેરે મટીરિયલ વપરાય છે. પૅટર્નની વાત કરીએ તો પ્રિન્ટેડ ઓશીકાં અત્યારે માર્કેટમાં બહુ ઇન છે જેમાં ડિજિટલ પ્રિન્ટ, ફ્લોરલ પ્રિન્ટ, ફળોની પ્રિન્ટ, વિવિધ પ્રકારનાં લખાણો, સેલ્ફ-પોટ્ર્રેટ વગેરે આવે છે. એ સિવાય એમ્બ્રોઇડરીવાળાં પણ ઓશીકાં જોવા મળે છે. એના વિશે જણાવતાં મોનિકા દોશી કહે છે, ‘હવે પ્રિન્ટેડ ઓશીકાં કૉમન થઈ ગયાં છે જે તમને બધે જોવા મળે છે. પણ આપણને હંમેશાં બધા કરતાં કંઈ અલગ જ જોઈતું હોય છે. એટલે પ્રિન્ટેડ વિથ એમ્બ્રોઇડરીવાળાં ઓશીકાં તમને કંઈક અલગ લુક આપે છે જેમાં તમને મશીન અને હૅન્ડ એમ્બ્રોઇડરી જોવા મળે છે. એ સાથે જેનાથી જ્વેલરી બને છે એ સ્વરોવ્સ્કીવાળાં પણ ઓશીકાં તમારા ઘરને યુનિક લુક આપે છે. અમે જ્યારે ડિઝાઇનર ઓશીકાં બનાવીએ છીએ ત્યારે અમે ટ્રેન્ડ મુજબ જઈએ છીએ, જેમ કે આ વર્ષે કયા કલરનો ટ્રેન્ડ છે. એ પછી એ કલર પર જો પ્રિન્ટેડ ઓશીકાં બનાવવાં હોય તો પ્રિન્ટ કરાવીએ અને જો એમ્બ્રોડરી કે બીજું કંઈ કરવું તો એ રીતે કામ કરાવીએ છીએ.’